Liviu Ungurean, liderul galeriei Rapid a fost arestat preventiv
Vineri, Tribunalul București a decis arestarea preventivă pentru 30 de zile a liderului galeriei Rapid, Liviu Ungurean, cunoscut sub numele de "Bocciu", alături de alți doi ultrași, într-un dosar privind folosirea ilegală de materiale pirotehnice pe stadioane în timpul meciurilor de fotbal.
Decizia a fost luată vineri de Tribunalul București, la propunerea procurorilor de la Parchetul Capitalei. Asta după ce în locuința membrilor galeriei Rapid implicați în acest caz au fost găsite arme letale.
Alți 12 ultrași, reținuți joi, au fost plasați sub control judiciar pentru 60 de zile, fiind cercetați pentru constituirea unui grup infracțional organizat, operațiuni cu articole pirotehnice efectuate fără drept, nerespectarea regimului armelor și al munițiilor și distrugere.
În dosar este cercetat în libertate și președintele clubului Rapid, Daniel Niculae, acesta fiind audiat joi, timp de mai multe ore.
Ce au găsit anchetatorii în urma perchezițiilor?
Anchetatorii au precizat că grupul infracțional organizat avea drept scop introducerea și folosirea materialelor pirotehnice în incinta stadioanelor de fotbal, în timpul desfășurării meciurilor, tulburarea ordinii și liniștii publice prin violențe asupra bunurilor și distrugerea suprafeței de joc prin folosirea de materiale pirotehnice, punând în pericol integritatea fizică a altor persoane.
"În fapt, s-a reţinut că în cursul anului 2023 pe raza municipiului Bucureşti s-a constituit un grup infracţional organizat, la care au aderat mai multe persoane şi care avea drept scop introducerea şi folosirea materialelor pirotehnice în incinta stadioanelor de fotbal, în timpul desfăşurării meciurilor, tulburarea ordinii şi liniştii publice prin violenţe asupra bunurilor şi distrugerea suprafeţei de joc prin folosirea de materialele pirotehnice, producându-se degradarea gazonului prin explozia materialelor pirotehnice, punând în pericol integritatea fizică a altor persoane (copii de mingi, stewarzi, jucători de fotbal, pompieri, reporteri)", au precizat anchetatorii.
În urma perchezițiilor efectuate joi în 19 locații din București și județele Ilfov, Prahova și Iași, procurorii au găsit materiale pirotehnice, arme de foc letale și arme albe la locuințele membrilor galeriei de la Rapid.
Ancheta a fost declanșată în urma unui control efectuat de jandarmi pe 29 octombrie 2023, când au fost descoperite 371 de articole pirotehnice ascunse într-un grup sanitar destinat bărbaților la Stadionul Giulești.